Norbulinka
Norbulinka (tib. ནོར་བུ་གླིང་ཀ་) — 1754-cü ildə Tibetin Lhasa şəhərində salınmış saray və parkdır. 1780-1959-cu illərdə Dalay Lamaların yay iqamətgahı olub. 1959-cu ildə XIV Dalay Lama Tibeti tərk etmək məcburiyyətində qalıb. 2001-ci ildə "Potala sarayının tarixi ansamblı"na daxil edilib və YUNESKO-nun Ümumdünya İrsi obyektidir. Norbulinka sarayı VII Dalay-lama tərəfindən tikilmiş, inzibati və dini mərkəz kimi xidmət etmişdir. Norbulinka Sarayı Lhasanın qərb hissəsində, Potala sarayından cənub-qərbdə yerləşir. Norbulinka 36 akr ərazini əhatə edir və Tibetin ən böyük süni parkı hesab olunur. Yay və payız aylarında Norbulinka da daxil olmaqla Tibetdəki parklar rəqs, mahnı, musiqi və şənliklərlə əyləncə mərkəzlərinə çevrilir. Norbulinkada hər il "Qatıq Festivalı" keçirilir. 1950-ci ildə Tibetin işğalı zamanı saray kompleksindəki bir sıra binalara ziyan dəyib. Binaların təmiri, bağların və göllərin bərpası kimi yenidənqurma işləri 2003-cü ildə ÇXR hökumətinin təşəbbüsü ilə həyata keçirilib.